Ondersoek na aanval op Amerikaanse Kongresgebou nou gevraOudrpes. Donald Trump. (Argieffoto: Evan Vucci/AP) Terwyl oudpres. Donald Trump van die VSA vrygespreek is nadat hy in ŉ staat van beskuldiging geplaas is oor die aanval op die Kongresgebou, het Nancy Pelosi, speaker, Maandag gevra vir ŉ 9/11-soort kommissie om die aanval te ondersoek. Pelosi sê sy gaan vra vir ŉ onafhanklike ondersoek na die aanval wat vyf lewens geëis het. Die kommissie sal “ondersoek instel en verslag doen oor die feite en oorsake van die plaaslike terreuraanval” op 6 Januarie, lui ŉ verklaring van Pelosi. Dit sal ook kyk na die “inmenging met die vreedsame oordrag van mag” en die voorbereidheid en reaksie van die polisie en ander wetstoepassers. ŉ Omvattende ondersoek is gedoen ná die terreuraanvalle op 11 September 2001 waarin sowat 3 000 mense in die VSA dood is. Verskeie Republikeine het ook gevra vir ŉ onafhanklike ondersoek na die aanval op die gebou deur beweerde Trump-lojaliste wat die sertifisering van pres. Joe Biden se verkiesingsoorwinning wou stuit. “Ons het ŉ 9/11-kommissie nodig om te bepaal wat gebeur het en te verseker dit gebeur nooit weer nie,” het die Republikeinse senator Lindsey Graham Sondag aan Fox News gesê. Graham is een van Trump se mees uitgesproke ondersteuners. Sen. Billy Cassidy het aan ABC News gesê daar behoort ŉ “deeglike ondersoek” te wees en dat Trump “aanspreeklik gehou moet word”. Trump is met 57 stemme teenoor 43 in die senaat vrygespreek in ŉ stemming wat nie die vereiste tweederdemeerderheid kon behaal om hom skuldig te bevind dat hy die aanval op die Kongresgebou aangehits het nie. Cassidy was een van die sewe Republikeine wat saam met die Demokrate ten gunste van Trump se skuldigbevinding gestem het. Sen. Mitch McConnell, die invloedryke minderheidsleier in die Republikeinse senaat, het gestem om die oudpresident op grondwetlike gronde vry te spreek, maar het die skuld vir die oproer vierkant op Trump gepak en aangedui dat Trump moontlik strafregtelik vervolg kan word. “Daar is geen kwessie daaroor dat pres. Trump prakties en moreel aanspreeklik is vir die uitlokking van die dag se gebeure nie,” het McConnell na die stemmery gesê. “Pres. Trump is steeds aanspreeklik vir alles wat hy in die amp gedoen het. Hy het nog nie met enigiets weggekom nie.” Die Demokrate blameer Trump, wat ŉ saamtrek gehou het waar hy ondersteuners gevra het om ŉ “hengse geveg” op tou te sit, vir aanhitsing van die skare wat tot in die Kongresgebou gebars het. Trump se regspan het aangevoer dat hy ook aan die betogers gesê het hulle moet “vreedsaam en patrioties” betoog. Regskenners meen ŉ skuldigbevinding van Trump vir sy rol in die opstand is onwaarskynlik, gegewe dat sy stellings onderworpe is aan beskerming van vryheid van spraak.